Sara Ailu

OPEA525

Korvaustehtävä

Tässä korvaustehtävässä tutkin Huovilan & Raution (2008) Opettajan nelikentän avulla omaa opettajaksi kehittymistäni harjoittelun aikana. Nelikentän avulla tarkastellaan opettajuuteni taitoja, opetuksen suunnittelua, toteuttamista ja kasvatuksellisia toimintataitoja. Valitsen nelikentästä yhden sisältöalueen, jota peilaan opetusharjoitteluuni ja pohdin, miten kyseinen taito kehittyi harjoittelun aikana. Pyrin valitsemaan sellaiset sisällöt, joissa koen olevan vielä kehityttävää ja perustelen ne.

## Opettajuuden taidot: palautteenantaminen

Oppiminen koulussa on tavoitteellista toimintaa. Jotta oppimiselle laaditut tavoitteet saavutettaisiin, tavoitteiden tulisi olla mahdollisimman realistisia. Koulu oppimisympäristönä menetelmineen luo oppilaille mahdollisuuden rakentaa heidän minäkäsitystään. Oppimisprosessin tulos yhdessä arvioinnin kanssa toimii minäkäsityksen rakennuspalikoina. (Ihme 2009, 116–117.) Näin ollen arviointi on hyvin sensitiivistä, jolloin opettajan merkitys palautteen antajana on oleellisen tärkeä. Minäkäsityksen ylläpitäminen ja muokkaaminen on jatkuvaa, jossa uusi itseen liittyvä tieto liitetään ja sulautetaan aikaisempaan muodostuneeseen minätietoon. Koulunkäynnin sujuminen on nuorella keskeisimmistä elämää ohjaavista tekijöistä, sillä koulu on iso osa oppijan arkea. Palaute ohjaakin oppimista kokonaisvaltaisesti – oikeanlainen palaute innostaa ja kannustaa oppilasta kehittämään itseään hankkimalla lisää tietoa ja ymmärrystä, mutta lannistava palaute taas voi saada oppilaan luopumaan pienemmistäkin tavoitteista ja kohdentaa mielenkiinnon muualle. Onkin siis tärkeää, miten palaute annetaan ja mihin se kohdistuu, sillä se voi joko edistää tai haitata oppimista. (Hotulainen & Vainikainen 2017 28.)

Koen, että minulla on hyvin myönteinen opettamistapa luokassa. Huomasin kuitenkin harjoittelun aikana, että annan palautetta usein koko luokalle, toteamalla esimerkiksi: ”Hyvä, hyvä!”. Ymmärsin, ettei tämänkaltainen palautteenanto kuitenkaan kohdistu juuri kehenkään eikä vie oppimista eteenpäin. Positiivisessa palautteenantamisessa ei itsessään ole mitään vikaa, mutta tulevaisuudessa voisin kohdentaa oppilaille tarkemmin sen, että mikä meni hyvin ja miksi? Ja jatkaa, että miten saavutamme seuraavan tavoitteen. Myös yksilöllistä palautetta tulisi antaa enemmän.

Oikeanlaiseen palautteenantoon ei ole yksiselitteistä vastausta, sillä jokainen arvioitava oppilas on erilainen. Joskus hyväksikin tarkoitettu palaute voi olla haitallista, jos palaute ei vastaa oppilaan omaa käsitystään itsestään (Hotulainen & Vainikainen 2017, 27). Tästä voidaan päätellä, että opettajan on hyvä tuntea oppilaansa hyvin, jotta palaute olisi mahdollisimman kannustavaa ja oppimista tukevaa. Opettajan antama oikeanlainen ohjaus ja palautteen merkitys on suuri myös oppilaan motivaation syntymiseen. Näin ollen opettajan antamalla palautteella sekä koulun toimintakulttuurilla on suuri rooli oppilaan oppimiseen. Koulun toimivaan toimintakulttuurin luomiseen ja kehittämiseen opettajalla on suuri panos. Opettajan tulee varmistaa, että tavoitteet ovat aina ikätasoisesti sopivia sekä muistaa erilaiset oppijat. Atjonen (2007, 99) korostaa, että opettajan pitää toimia luokkahuoneessa vastuullisesti, antaa selkeää palautetta, tukea tavoitteiden asettamisessa ja opastaa oppilaita itsearvioinnin tekemisessä. Harjoittelemalla näitä taitoja yhdessä oppilaan tietoisuus omasta osaamisestaan ja minäpystyvyydestään kasvaa.

Eräs oppilas jäi erityisesti mieleeni yläkoulun puolella. Hänellä oli motorisia vaikeuksia, jonka vuoksi hän ei mielellään hakeutunut esimerkiksi rumpujen pariin. Oppilas piti vain koskettimilla soittamisesta. Viimeisellä tunnillani hän pääsi harjoittelemaan akustisilla rummuilla. Vaikkei bändisoiton aikana rytmi sujunut ns. timessä, oppilaan oma tavoite toteutui tunnin aikana. Tärkeintä oli myös huomata oppilaan oma innostus ja nauttiminen harjoittelun aikana. Annoin hänelle jälkikäteen hyvin kannustavaa ja rakentavaa palautetta sähköisesti.

## Opetuksen suunnittelun taidot: ajankäytön suunnittelu

Suunnittelin opetustunnit huolellisesti etukäteen. Kokemuksen puutteen vuoksi, minun oli hankalaa vielä arvioida miten kauan missäkin toiminnassa voi kulua konkreettisesti aikaa. Esimerkiksi rumpukompin opettaminen yksilöllisesti vei paljon enemmän aikaa kuin olin olettanut. Tämän lisäksi minun oli vaikeaa arvioida se, miten kauan oppilaiden kannattaa harjoitella yksilöllisesti tai vastaavasti ryhmänä bändisoittamisessa. Harjoittelimme Tones and I bändin Dance monkey kappaletta, emmekä ehtineet harjoitella kappaletta niin hyvin, että se olisi mennyt kunnolla yhteen. Tätä pohtiessani tarkemmin yhtenä syynä tähän on se, että olin suunnitellut 75 minuuttiset tunnit aivan liian täyteen kaikkea. Minun olisi pitänyt osata rajata tietyt tunnit pelkälle bändisoittamiselle, niin se olisi tuonut varmemmin tuloksia. Toisaalta musiikinopettajan täytyy aina pohtia kunkin tunnin päätavoite tarkkaan. Vaikkemme saaneet Dance monkey kappaletta ”kuntoon”, jokainen oppilas pääsi harjoittelemaan eri soittimilla kappaletta. Kokonaisuuden sijaan oppilaan oma tavoite täyttyi.

Jos vertaan omaa luokanopettajuuttani ja musiikinopettajuuttani keskenään niin ajankäytölliset seikat ovat myös siellä läsnä. Olen hyvin oppilaslähtöinen opettaja, joten usein heittäydyn oppilaiden kanssa tutkailemaan heiltä nousseita asioita. Pidän erityisesti dialogisista oppitunneista, jolloin pääsemme pureutumaan jonkin asian äärelle paremmin. Koska minun vastuullani on myös sisältöaiheiden läpikäyminen, vaarana on se, ettemme ehdi käymään kunnolla aiheita, jos ne joutuvat käymään kiireessä läpi. Uskon, että tulevaisuudessa tämä dialogisuuden ja opettajajohtoisen oppitunnin vetäminen löytää vielä ansaitsemansa tasapainon – kantapään kautta.

Ohjaava opettajani totesi usein, että: ”Less is more” ja tämä pätee myös ajankäytöllisiin asioihin. Tulevaisuudessa minun pitää kiinnittää erityistä huomiota siihen, etten täytä tunteja liiaksi asioita, vaan jaan käsiteltävät asiat sopiviin palasiin. Esimerkiksi niin, että eri musiikin työskentelymuodot (laulu, soitto, kuuntelu, musiikkiliikunta, luova työskentely ja aihe työskentely) esiintyisivät kahden tai kolmen tunnin aikana vaihtelevasti.

## Opetuksen toteuttamisen taidot: työskentelyn organisointi

Opetuksen ja työskentelyn organisointi nähdään olevan opettajan perusosaamista. Tästä huolimatta bändisoittamisen organisointi ja toteuttaminen koitui hankalaksi harjoittelun aikana. Toteutin sekä ala- että yläkoulun puolella aina samaa struktuuria: taululla näkyi valmiiksi oppilaiden istumajärjestys ja tunnin tavoitteet. Usein tunnit alkoivat oppilaiden omilla kuuntelutoiveilla. Pidin tunnin tavoitteet mahdollisimman yksinkertaisina ja tavoitteita oli yleensä neljästä kuuteen, jotka käytiin yhteisesti läpi. Koin, että tavoitteiden läpikäyminen toisi oppilaille selkeyttä tunnin rakenteeseen ja opittavaan asiaan. Lisäksi tämä tapa auttoi myös minua itseäni tunnin pitämiselle ja organisoinnille.

Eräs ohjaaja totesi minulle, että: ”Opettajan työssä tärkeintä on tietää kaksi asiaa: kenen pari, kenen vuoro?”. Tästä olen samaa mieltä. Kaikki oppilaat eivät olen niin itseohjautuvia, joten opettajan on järkevämpää muodostaa esimerkiksi parit tai ryhmät etukäteen. Tämä säästää aikaa ja hankalia tilanteita oppilaiden välillä. Olisi ikävää, jos joku jää ilman paria tai valitaan porukkaan viimeisimpänä.

Vaikka olin ennalta suunnitellut esimerkiksi työparit tai soittoryhmät, koin että epävarmuuteni ja ajankäyttöongelmat aiheuttivat epävarmaa toimintaa luokassa. Epävarmasta toiminnastani aiheutui tämän vuoksi osittain levottomuutta oppilaiden keskuuteen. Koin, että kaikki narut eivät olleet käsissäni. Tämä on sellainen asia, johon minun pitää todella pureutua tulevaisuudessa. En kuitenkaan usko, että asiasta koituu ongelma, sillä kun astun työelämään alan nähdä selkeämmin asioita, mitkä toimivat ja mitkä eivät toimi. Ruohonjuuritasolla olen oppinut sen, että kun ryhmät ovat erilaisia, se mikä toimii yhden ryhmän kanssa ei taas toimi välttämättä toisen. Tämän vuoksi on ollut ilo seurata observoinneissa erilaisia ryhmiä ja opettajia. Olen ammentanut sieltä työkalupakkiini paljon menetelmiä, joita voin tulevaisuudessa käyttää omassa opetuksessani.

## Kasvatukselliset toimintataidot: oman opettamisen kokemus ja varmuus

Tämä opetusharjoittelu oli minun ensimmäinen musiikin puolella. Tämän vuoksi koin suurta epävarmuutta omasta musiikinopettajuudestani. Soilamo (2008, 55–56) pohtii oivallisesti opettajan työn ammattitaitoa. Hänen mukaansa siihen liittyy monia ammatillisen asiantuntijuuden kompetensseja, kuten rationaalinen päättely, looginen ajattelu, reflektointi, vastuullisuus ja sitoutuneisuus. Lisäksi huomion arvoista on näiden kompetenssien jatkuva kehittäminen. Kuten edellä mainittua, opettajan ammattitaito koostuu hyvin monesta osa-alueesta. Alakoulun rehtori lohdutteli meitä tulevia opettajia sillä, että asiantuntijuuden syntymiseen menee tutkitusti noin kymmenen vuotta. Tämä kevensi mieltäni. Opiskelujen ja harjoittelujen aikana ehtii raapaista vain hieman pintaa opettajan työstä.

Olen kuitenkin kiitollinen siitä, että koulutus tarjoaa meille opiskelijoille näinkin monta mahdollisuutta harjoitella tulevaa työtämme. Ilman tätä harjoittelua, minun olisi ollut erittäin vaikeaa kutsua itseäni päteväksi musiikinopettajaksi. Tämä harjoittelu oli monipuolinen, koska sain nähdä eri ikäluokkien musiikintunteja. Tässä harjoittelussa pidin itse musiikintunteja kakkos-, kolmos-, nelos- ja seiskaluokkalaisille. Näin ollen sain monipuolisen kuvan musiikinopettajan työstä. Tärkein oppini tästä harjoittelusta oli se, että sain itsevarmuutta opettajuuteeni opetuksien kautta. Tämän harjoittelun alussa olin erittäin epävarma kyvyistäni opettaa musiikkia. Minulla on vahva klassisen musiikin tausta, enkä ollut koskaan aikaisemmin ohjannut esimerkiksi bändisoittamista. Onneksi sain positiivisen kokemuksen bändisoittamisen ohjaamisesta ja sain onnistumisen kokemuksia varsinkin nelosluokkalaisten bändisoittamisesta. Onnistumisen kokemuksia kokivat myös itse oppilaat sekä minä opettajana. Harjoittelimme J. Karjalaisen Kolme cowboyta kappaletta intensiivisesti ja se kantoi hedelmää. Harjoittelurotaatio onnistui suunnitellusti, ja saimme lopulta äänitettyä kappaleen. Nämä kokemukset antoivat uskoa ja toivoa siitä, että minulla on kaikki mahdollisuudet kasvaa musiikinopettajana.

Viimeisessä musiikinpalautteessani ohjaava opettaja kannusti minua nousemaan seuraavalle tasolle opettajuudessani. Hän oli erittäin varma siitä, että minulla on ne kaikki kasvatukselliset toimintataidot opettaa musiikkia oppilaille. Nyt tarvitaan vain itseluottamusta ja tahtoa nousta seuraavalle portaalle. Luokanopettajankoulutus on antanut minulle paljon työkaluja opettamiseen, jotka samalla tukevat myös musiikinopettajan työtä. Koen, että epävarmuuden jää on nyt murrettu tämän harjoittelun myötä, joten seuraava pysäkki on itse työelämä, jossa pääsee konkreettisesti kokeilemaan siipiään. Nyt kun tiedän omat vahvuuteni ja kehityskohteeni, lähden turvallisin mielin kohti työelämää.

## Lähteet:

Atjonen, P. 2007. Hyvä, paha arviointi. Helsinki: Tammi.

Hotulainen, R. & Vainikainen, M-P. 2017. Arviointipalautteen merkitys minäkäsityksen kehittymiselle. Teoksessa E. Kauppinen ja E. Vitikka (toim.) Arviointia toteuttamassa. Näkökulmia monipuoliseen oppimisen arviointiin. Helsinki: Opetushallitus.

Ihme, I. 2009. Arviointi työvälineenä. Jyväskylä: PS-kustannus.

Soilamo, O. 2008. Opettajan monikulttuurinen työ. Turun yliopisto.